The four jewels of the Tuatha Dé Danann
Ceithri cathracha i r-robadar Tuatha De Danand ic foglaim fheasa ocus druidechta, uair Is fis ocus druidecht ocus diabaldanacht ro fhogain doib. it e-seo anmanna na cathrach .i. Failias, ocus Findias, ocus Goirias, ocus Murias. Ocus Is a Failias tucad In Lia Fail, fil i Temraig, no gesed fo cech rig no gebead h-Erind .A Gorias tucad In claidheb bai ic Nuadaid. A Findias tucad sleg Loga. A Murias tucadcoire In Dagda.
Ceithri fiseda badar isna cathrachaib sin .i. Fessus bai h-i Failias, Esrus bai ic Gorias, Uscias bai a Findias, Semias bai a Murias. Is aco sin rofoglaimsed Tuatha De Danand fis ocus eolus. Sleg Loga, ni gebthea cath fria na fris inti a m-bid laim. Claidheb Nuadad, ni thernad neach ara n-dergad .O da berthea asa thindtig bodba, ni gebti fris inti a m-bid laim. Coiri In Dagda, ni teigead dam dimdach uad .An Lia Fail, fil i Temraig, ni labrad acht fa rig Erenn.
Ad-beraid, imorro, aroile do seanchaidib conid a n-dluim ciach tistais Tuatha De Danann i n-Erind. Ocus ni h-ead on, acht a longaib na morloinges tangadar, ocus ro loiscsed a longa uili iar tuidecht i n-Erind. Ocus Is don dluim ciach bai dib side, at-dubradar aroile conid a n-dluim chiach tangadar. Ocus ni h-ead iar fir .Ar Is iad so da fhochaind ara r' loiscsead a longa na r' fhagbaidis fine Fomra iad do fodail forro, ocus na ro thisad Lug do cosnum rigi fri Nuagaid. Conid doib do chan In seanchaid:
Tuath De Danand na set soim.
Cait a fuaradar fogloim?
Do rangadar suigecht slan
A n-druigecht, a n-diabaldan.
Iardanel find, faith co feib,
Mac Nemid, mac Agnomain ,
D'ar mac baeth Beothach bertach,
Ba loech leothach, lanfhertach.
Clanna Beothaich, — beoda a m-blad — 
Rangadar sluag niath nertmar,
Iar snim Is iar toirrsi truim,
Lin a loingsi co Lochluinn.
Ceithri cathracha, — clu cert — 
Gabsad a rem co ronert.
Do curdis comlann co cas
Is d'foglaim a fireolas.
Failias ocus Goiriasglan,
Findias, Murias na morgal,
O maitea madmann amach,
Anmanna na n-ardchathrach.
Morfis ocus Erus ard,
Uscias Is Semiath sirgarg,
Re n-garmand, — luag a leasa — 
Anmann suad a s-sarfeasa.
Morfis fili a Failias fen,
Esrus a Gorias, germen,
Semiath a Murias, dind dias,
Uscias fili find Findias.
Ceithri h-aisceda leo anall,
D'uaislib Tuaithi De Danand:
Claideb, cloch, coiri cumal,
Sleag ri h-aidid ardcurad.
Lia Fail a Failias anall,
Gesed fo rigaib Erend.
Claideb lama Loga luidh
A Goirias, — roga rocruid.
A Findias tar fairrgi i fad
Tucad sleg nemneach Nuadat.
A Murias, main adbol oll,
Coiri In Dagda na n-ardglond.
Ri Nime, Ri na fer fand,
Ro-m-aince, Rig na rigrand,
Fear ca fuil fulang na fuath,
Ocus cumang na caemtuath. Tuata.
Finit.